
סדר היום:
דיון והצבעה בהחלטת ממשלה מס' 1253 מיום 11/3/2016 בנושא שירות חיילים בשירות חובה במשטרת ישראל ובשירות בתי הסוהר
נכחו:

חברי הוועדה: 
מרדכי יוגב – מ"מ היו"ר
חברי הכנסת:
שלי יחימוביץ'
איל בן ראובן

מוזמנים: 
	תא"ל מירב קירשנר
	–
	רח"ט תומכ"א, אכ"א, צה"ל

	רס"ן עדי אברהם
	–
	פצ"ר, רמ"ד חתומכ"א ונפגעים, צה"ל

	אחז בן ארי
	–
	עו"ד, היועץ המשפטי למערכת הביטחון, משרד הביטחון

	ישי יודקביץ'
	–
	עו"ד, אגף היועץ המשפטי, משרד הביטחון

	תא"ל (במיל) זאב צוק רם
	–
	סגן ראש המועצה הלאומית לביטחון פנים ועורף, משרד ראש הממשלה

	דרור גרנית
	–
	עו"ד, ייעוץ וחקיקה, משרד המשפטים

	איתן גולדפלם
	–
	רח"ט תקציבים, המשרד לביטחון פנים

	אריאל סיזל
	–
	עו"ד, הלשכה המשפטית, המשרד לביטחון פנים

	תג"ד מתי שולץ
	–
	רמ"ח תכנון, שירות בתי הסוהר, המשרד לביטחון פנים

	נצ"מ אמיר רצון
	–
	רמ"ח כ"א, משטרת ישראל, המשרד לביטחון פנים

	רפ"ק מיה סטולרו
	–
	מ"מ רמ"ד נגדים, משטרת ישראל, המשרד לביטחון פנים

	רועי טיאר
	–
	אגף התקציבים, משרד האוצר


לרשימת השדלנים שנכחו בדיון – ראו בקישור זה.

ייעוץ משפטי: 

מירי פרנקל-שור
עידו בן יצחק
מנהל הוועדה:
שמואל לטקו
רישום פרלמנטרי:
אהובה שרון, חבר המתרגמים
דיון והצבעה בהחלטת ממשלה מס' 1253 מיום 11/3/2016 בנושא שירות חיילים בשירות חובה במשטרת ישראל ובשירות בתי הסוהר
היו"ר מרדכי יוגב:
אחר צהרים טובים. שלום וברכה. יש לנו זמן קצר אבל אנחנו נשתדל למצות אותו ובמקסימום נבקש מיושב ראש הכנסת שיאשר לנו לחרוג בעוד כמה דקות.

אנחנו כאן בדיון חקיקה שיצריך הצבעה על החלטת ממשלה בנושא שירות חיילים בשירות חובה במשטרת ישראל ובשירות בתי הסוהר. היינו בתקופה של חילוקי דעות בין השר לביטחון פנים לשר הביטחון על הקצאת הימ"לים, מוצבים ומוצבות של חיילים וחיילות ברי שירות למשטרת ישראל ושירות בתי הסוהר.

 סגן ראש המל"ל, אתה מביא לנו החלטת ממשלה טרייה.

זאב צוק רם:
יש החלטה.

היו"ר מרדכי יוגב:
תציג אותה בבקשה.

זאב צוק רם:
ההחלטה, מספרה 1253, מה-11 במרץ, אומרת שבהתאם לסעיף כך וכך לחוק שירות הביטחון, מספר יוצאי הצבא שישרתו ביחידות שירות בתי הסוהר ינוע כלפי מטה מתאריכים מסוימים מ-860 החל מה-1 בינואר 2016 עד ה-31 בדצמבר 2016. מיום ה-1 ינואר 2017 עד 31 בדצמבר - 860. 760 שזה היה התוצר של סיכום עבודת המטה שנעשתה מה-1 בינואר 2018 עד ה-31 בדצמבר 2018. 

לגבי משטרת ישראל. 

שמואל לטקו:
בלי מג"ב.

זאב צוק רם:
בלי מג"ב. המספרים שנקבעו הם: החל מה-1 בינואר 2016 עד ה-31 בדצמבר 2016 - 1,474. מיום ה-1 בינואר 2017 עד ה-31 בדצמבר 2017 - 1,287. החל מיום 1 בינואר 2018 עד 31 בדצמבר 2018 - 1,161.

צריך להביא את סעיפים (א) ו-(ב), אלה שהקראתי עכשיו, לאישור ועדת חוץ וביטחון בהתאם להוראות הסעיפים האמורים. 

הסעיף הבא אומר שלצורך מימון קליטת כוח אדם לפיצוי על הורדת מספר החיילים יוקצה בשנת 2016 סכום חד פעמי של שלושים מיליון שקלים למשרד לביטחון פנים. לצורך הקצאה זו תבוצע במסגרת תקציב 2016 וכולי וכולי. הקצאה תקציבית והפיצוי לתקנים לשנים 2017 ו-2018 יסוכמו בדיוני התקציב לשנים אלה שיתקיימו במהלך 2016.

אני מזכיר לאנשי המשרד לביטחון פנים שאמנם אנחנו מדברים על 2017 ו-2018 אבל זה יהיה בדיוני תקציב 2016.

זוהי החלטת הממשלה ואלה הדברים שסוכמו בין המל"ל שעשה את עבודת המטה לבין משטרת ישראל ושירות בתי הסוהר והסיכום בין השרים, השר לביטחון פנים ושר הביטחון עם כל מה שהיה צריך להיות נלווה.
תרשו לי הארה. כיוון שאני זה שהוביל את עבודת המטה, אני חושב שבכלל צריך להגיע לתהליך סדור שלא יהיו חיילים במשטרת ישראל ובשירות בתי הסוהר. נקודה.

היו"ר מרדכי יוגב:
שאלת הבהרה. האם אין כאן שום הבדל בין הקצאת בנים, בנות, חיילות, חיילים? יש כאן מספר כולל? במי הוא תלוי? במשא ומתן ביניכם ובשיחות ביניכם?

מירב קירשנר:
לא. אנחנו כן מתנהלים מולם אבל אנחנו לא מקדשים את זה אחד לאחד. 

היו"ר מרדכי יוגב:
כמה זה בערך? באחוזים.

מתי שולץ:
נדמה לי שבשירות בתי הסוהר אלה בערך שלושים אחוזים נשים. זה תוצאתי כי זה בהקצאה. בערך שלושים אחוזים נשים ושבעים אחוזים גברים. 

קריאה:
כמה במשטרה?

אמיר רצון:
25 אחוזים גברים והיתר הן נשים. 

היו"ר מרדכי יוגב:
זה ללא מג"ב. המשטרה כולה.

שמואל לטקו:
מירב, את יכולה להציג לנו נתונים השוואתיים כדי שנראה איך זה היה בשנים עברו?
מירב קירשנר:
המחשב לא עולה אבל אני יכולה לתת לכם נתונים בעל פה. בשרף הראשון מופיע סך צמצום כוח האדם בימ"לים. היום אנחנו בעצם חותמים את הצו האחרון ללא שינוי מהתכנית. אנחנו יוצאים מתקן של 1,600 בשח"ם למהלך צמצום תלת שנתי של 439 חיילים ובשירות בתי הסוהר מ-957, ירידה ל-191. זה בסך הכול.

בהתבוננות על המצבת הממוצעת כפי שאנחנו תכננו את זה בהתפתחות וכפי שהובטחה כעת למשטרת ישראל ולשירות בתי הסוהר, אמרנו שבשנת 2016 יועמדו התכניות כך שאחוז האיוש יהיה 88 אחוזים, בשנת 2017 ובשנת 2018 אנחנו נעלה שם לתשעים אחוזים. בשירות בתי הסוהר התקינה תחל מ-860 בשנת 2016 ועד 760 בשנת 2018 ומבחינת אחוזי האיוש אנחנו ננוע מ-88 אחוזים לתשעים אחוזים בשנת 2017 ובשנת 2018 נעמוד על 95 אחוזים. שם אנחנו מתייחסים גם לסוגיית מאבטחות האסירים והצורך שלהם באחזקת פלוגות כפי שזה מכונה אצלם.

שמואל לטקו:
את יכולה ללכת אחורה? לפחות שנת 2014 או 2015.

מירב קירשנר:
הצגנו את זה בפעם הקודמת וביקשתם שנפסיק להציג את זה. מ-2013 הייתה תכנית צמצום שהייתה אמורה להוריד ארבעים אחוזים במשטרת ישראל ו-35 אחוזים בשירות בתי הסוהר. היה אמור לחול צמצום של 640 חיילים במשטרת ישראל ו-337 בשירות בתי הסוהר. התכנית הזאת סוכמה על ידי שר הביטחון ולא מומשה בשנים הללו.

שמואל לטקו:
כמה בפועל היו ב-2014 במשטרה ובשירות בתי הסוהר?

מירב קירשנר:
מבחינת איוש או מבחינת תקינה?

שמואל לטקו:
איוש.

מירב קירשנר:
התקינה הייתה כפי שהיא עכשיו. מבחינת איוש, תכף אני אומר. החזקנו אותם נמוך יותר כי לקחו בחשבון בשירות בתי הסוהר את היקף האסירים והחזקנו אותם בקירוב על שבעים אחוזים. סליחה, במצב הנוכחי היו אל מול 957 סוהרים, המספרים נעו סביב 750. באיוש בין 700 ל-750. 

שמואל לטקו:
אתם תמשיכו להחזיק גם את השבעים אחוזים עכשיו?

מירב קירשנר:
אמרתי את כל המספרים. אמיר, אצלכם היינו כבר על 1,350 בקירוב.

אמיר רצון:
1,300. 

מירב קירשנר:
במשטרה היינו בערך עם 1,350

אמיר רצון:
בין שבעים לשמונים אחוזים נעים במשך כל התקופה הזאת מינוס 300 שוטרים.

מירב קירשנר:
הצגתי את המספרים כפי שיאוישו בשנים הקרובות. שמנו את זה גם בשקף מסודר.

היו"ר מרדכי יוגב:
המגמה היא ירידה. האיוש יהיה באחוז גבוה יותר. מספרים מוחלטים די דומים.

מירב קירשנר:
באיוש נכון להיום אבל בהמשך זה יורד וגם יוצר לנו לתכנן על בסיס התקנים.

היו"ר מרדכי יוגב:
וובה הציג את עמדתו הערכית. 

מירב קירשנר:
אני רוצה עוד לומר שיש לנו היקף לא מבוטל של חיילים שנמצאים עכשיו בדחיית שירות בעקבות פיזורים שהיו מאז פקע הצו. סדר גודל של 168 חיילים ממתינים לשיבוץ במשטרת ישראל ועוד 163 בשירות בתי הסוהר. יש אותם בחלוקה לתאריכים. החיילים חוזרים בין ה-17 למרץ, ה-27 במרץ, בקבוצות לפי מועדי סיום הטירונות והיציאה לדחיית שחרור.

היו"ר מרדכי יוגב:
אולי נשמע את משטרת ישראל, את שירות בתי הסוהר ואת האוצר. יש כאן גם סעיף שנוגע אליך.

מתי שולץ:
מה אתם רוצים לשמוע במיוחד?

היו"ר מרדכי יוגב:
יש לך מה להוסיף?

שמתי שולץ:
לא. אין לי מה להוסיף. הסיכום הזה הוא על דעת הנציבה והוא התקבל.

זאב צוק רם:
אחרי כל כך הרבה שעות נציבה.

אמיר רצון:
גם לי אין מה להוסיף בעניין הזה. הסיכום הזה מוכר לנו ואנחנו בשיתוף פעולה טוב. כמובן אחוזי האיוש לדעתנו צריכים לעמוד, כאשר מקצצים ממילא, על אחוזים גבוהים יותר. השוטרים שלנו שנמצאים היום לא מוגדרים בצה"ל כלוחמים אבל בפועל אני חושב שהציבור מבין את זה שלעת הזאת הם לוחמים. לכן אנחנו היינו רוצים אחוזי איוש כמו שיש ביחידות לוחמות בצה"ל כדי שנוכל לענות לצורכי הביטחון ולהקנות ביטחון לציבור.

היו"ר מרדכי יוגב:
יש כאן אחוזי איוש גבוהים יותר. 

משרד האוצר.

רועי טיאר:
אין לי מה להוסיף.

היו"ר מרדכי יוגב:
יש כאן גם את סעיף (ד) שאמנם מירי אומרת שאנחנו לא צריכים לאשר אותו. הסיכום הזה של הקצאה חד פעמית של שלושים מיליון שקלים למשרד לביטחון פנים.

זאב צוק רם:
זה סוכם.

היו"ר מרדכי יוגב:
הכול סגור. בסדר.

שמואל לטקו:
זה לא חלק מהאישור.

שלי יחימוביץ (המחנה הציוני):
אני אצביע בעד. מה הפרופיל של החיילים האלה?

מירב קירשנר:
קודם כל, כאשר מדובר בחיילות זה מפוזר. חלקן הגודל בעלות פרופיל קדמי.

שלי יחימוביץ (המחנה הציוני):
אני מתכוונת פרופיל לא במובן פרופיל אלא מה החתך.

מירב קירשנר:
מסרנו בעבר את כל החתך.

שלי יחימוביץ (המחנה הציוני):
דיברנו על זה בשעתו בהרחבה אבל בכל זאת.

מירב קירשנר:
אני לא יודעת אם יש לי את זה כאן. הראינו שפחות או יותר בקב"אות הבינוניות, שם מרוכז העיקר. אני מזכירה שזה נובע בין היתר משום שהחיילים צריכים להסכים ללכת לשם. כמובן שהשירות הזה אטרקטיבי לאוכלוסיות מסוימות ולא למי שרוצה להיות ביעדי האיתור הנכספים בצה"ל. אני יכולה להראות לך את זה שוב בפילוח.

היו"ר מרדכי יוגב:
ללא הסכמה שלו, הוא הולך לצה"ל.

מירב קירשנר:
כן. מותר לו לחזור תוך כדי.

היו"ר מרדכי יוגב:
נקריא את החוק.

מירי פרנקל-שור:
אין מה להקריא. נקריא את המספרים אבל הוועדה מאשרת גם לשירות בתי הסוהר וגם למשטרה רק את מספר החיילים שישרתו בשירות בתי הסוהר ובמשטרה כפי שהיה בהסכמת שני השרים וקיבל את אישור הממשלה. עכשיו הוועדה מאשרת את החלטת הממשלה.

היו"ר מרדכי יוגב:
מי בעד? מי נגד?

הצבעה

בעד אישור החלטת הממשלה – פה אחד
החלטת הממשלה נתקבלה.

היו"ר מרדכי יוגב:
החלטת הממשלה אושרה. תודה רבה לכולם.

הישיבה ננעלה בשעה 16:02.

